Liderul PSD Liviu Dragnea a declarat marţi, la sosirea la sediul partidului, unde urmează să aibă loc o şedinţă informală, că nu se poate vorbi despre o criză şi că a convocat pentru joi la ora 17.00 Comitetul Executiv Naţional, pentru că deciziilese iau în acest for.

"La partid se fac discuţii politice, nu discuţii bărbăteşti. Eu am convocat Comitetul Executiv naţional pentru joi de la ora 17.00. Am vorbit şi cu domnul preşedinte Tăriceanu, joi la orA 16.00 o să facem o coaliţie. Şi pentru că, fiind vorba de intenţii de remaniere, astea sunt structurile statutare unde se discută, în partid", a declarat Dragnea la sosirea la sediul PSD.

În ceea ce priveşte existenţa unei crize, răspunsul lui Dragnea a fost: "Din câte ştiu, nu. Am vorbit cu aproape toţi colegii astăzi", iar despre o eventuală criză guvernamentală a afirmat: "Sper să nu ajungem acolo. Remanieri se mai fac, dacă sunt argumente..."

Întrebat despre faptul că după ce cu o seară în urmă a anunţat remanierea unor minştri, premierul Mihai Tudose a mers la Palatul Cotroceni, unde s-a întâlnit cu preşedintele Klaus Iohannis, Dragnea a spus că i se pare o întâlnire normală.

De asemenea, liderul PSD a negat că s-ar afla în spatele sondajului care indica scăderea încrederii în Guvern.

"Eu nu am făcut niciodată aşa ceva, nu am practica asta. În sfârşit, până la urmă este vorba de un sondaj, nu am cerut nimănui să facă un astfel de sondaj, cu atât mai mult să-l folosească într-un fel sau altul. Am văzut acele declaraţii ale unui consultant politic şi le resping categoric", a spus Dragnea.

Întrebat dcă PSD renunţă la Mihai Tudose, Liviu Dragnea a declarat: "Eu vreau să pun în practică programul de guvernare şi să continui cu acest guvern, cu actualul premier".

În ceea ce priveşte relaţia cu premierul liderul PSD a declarat că este ca la început, atunci când l-a propus în funcţie.

Întrebat dacă ar fi dispus să îşi dea demisia de la conducerea PSD pentru a rămâne în funcţie acest Guvern, Liviu Dragnea a afirmat: "Pot să plec şi din ţară dacă e cazul, până la urmă, dacă eu sunt cuiul lui Pepelea".

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.